A BIZOTTSÁG 1189/2007/EK RENDELETE
(2007. október 11.)
a mezőgazdasági termékek intervenciós felvásárlásánál alkalmazandó értékcsökkenési együtthatóknak a 2008. számviteli évre történő megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre (1) és különösen annak 8. cikke (1) bekezdése második mondatára,
mivel:
(1)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) 3. cikke (1) bekezdésének b) pontja értelmében a mezőgazdasági piacok szabályozását célzó intervenciókat az Európai Mezőgazdasági Garanciaalapból (EMGA) finanszírozzák.
(2)
Az állami intervenciós rendszerben tárolt mezőgazdasági termékek értékcsökkenését - az 1883/78/EGK rendelet 8. cikkének megfelelően - beszerzésük időpontjában kell leírni. Az értékcsökkenés százalékos aránya nem haladhatja meg az adott termék felvásárlási ára és várható értékesítési ára közötti különbséget. Az említett százalékos arányt a számviteli év kezdete előtt kell termékenként megállapítani. A Bizottság továbbá az értékcsökkenés említett százalékos arányának bizonyos hányadára, de nem kevesebb mint a teljes értékcsökkenés 70 %-ára korlátozhatja a beszerzéskori értékcsökkenést.
(3)
Az 1290/2005/EK rendelet részletes alkalmazási szabályainak a közraktározás formájában megvalósuló intervenciós intézkedések Európai Mezőgazdasági Garanciaalap (EMGA) általi finanszírozása és a tagállamok kifizető ügynökségei által végrehajtott közraktározási műveletek könyvelése tekintetében történő megállapításáról szóló, 2006. június 21-i 884/2006/EK bizottsági rendelet (3) VIII. mellékletének 1., 2. és 3. pontja meghatározza az értékcsökkenés kiszámításának módját.
(4)
Ezért egyes termékeknél célszerű rögzíteni, hogy az intervenciós hivatalok milyen együtthatót alkalmazzanak az adott termék havi felvásárlási értékére a 2008. számviteli év során, ezzel tehát lehetővé tenni, hogy az említett intervenciós hivatalok megállapítsák az értékcsökkenés összegét.
(5)
Az e rendeletben előírt intézkedések összhangban vannak a Mezőgazdasági Alapok Bizottságának véleményével,
ELFOGADTA EZT A RENDELETET:
1. cikk
Minden olyan termék esetében, amely szerepel e rendelet mellékletében, és amelyet az intervenciós hivatalok 2007. október 1. és 2008. szeptember 30. között helyeznek raktárba, illetőleg vesznek át intervenciós felvásárlás következtében, az intervenciós hivatalok az említett mellékletben szereplő értékcsökkenési együtthatót alkalmazzák a havonta felvásárolt termékek értékére.
2. cikk
A kiadásoknak az e rendelet (1) bekezdésében meghatározott értékcsökkenés figyelembevételével kiszámított összegét a 883/2006/EK bizottsági rendelet (4) szerinti nyilatkozatok keretében kell közölni a Bizottsággal.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 11-én.